ET Euroopa Liidu Teataja C 218/20

ALGATAMISTEADE

Liidu uurimismenetlus seoses määruses (EL) 2015/1843 määratletud kaubandustõketega, mida kohaldab Türgi Vabariik ja mis hõlmavad katmata puiduvaba paberi importi mõjutavaid meetmeid

(2017/C 218/11)

Euroopa Komisjon otsustas kooskõlas määruse (EL) 2015/1843 (1) artikli 9 lõikega 1 algatada liidu uurimismenetluse pärast tootmisharu ühenduselt kaubandustõkke kohta kaebuse saamist.

1. Vaatlusalune toode

Katmata puiduvaba paber, mis kuulub järgmistesse harmoneeritud süsteemi rubriikidesse: 4802.55.15.10.00, 4802.55.25.10.00, 4802.55.30.10.00, 4802.55.90.10.00, 4802.56.20.20.00, 4802.56.80.10.00 ja 4802.57.00.10.00.

2. Asjaomane riik

Türgi Vabariik

3. Kaebuse kokkuvõte

Kaebus käsitleb katmata puiduvaba paberi impordi suhtes Türgis alates 28. septembrist 2015 kehtestatud järelevalvesüsteemi. Kaebuse kohaselt kehtestati kõnealuse impordijärelevalvesüsteemiga konkreetsed impordilitsentsi nõuded ja seda süsteemi kohaldatakse üksnes sellise paberi suhtes, mida imporditakse Türki tolliväärtusega 1 200 USA dollarit tonni kohta või alla selle, st et Euroopa Liidust pärit kogu import jääb selle künnisväärtuse piiridesse.

Vastavalt kaebusele on litsentsimismenetluse spetsiifiliste teavitamisnõuete tõttu importijal võimatu sellist impordilitsentsi saada. Väidetavalt nõuavad Türgi ametiasutused litsentsi saamiseks teavet, mis on kättesaadav üksnes paberitootjatele. Seepärast ei ole importijate jaoks väidetavalt muud võimalust kui deklareerida imporditud paberi tolliväärtuseks üle 1 200 USA dollari tonni kohta, isegi kui tegelik väärtus on sellest summast väiksem.

Kaebuses väidetakse ka seda, et sellise tegelikust väärtusest suurema väärtuse deklareerimise kõrvalmõjuna kaasneb toote importijale lisakulu, sest väidetavalt arvestatakse importimisel makstava käibemaksu tagastus üksnes tegeliku müügihinna pealt makstud käibemaksu alusel ja tegelik müügihind on alati väiksem kui deklareeritud impordihind. Seetõttu oleks importpaberi nende kahe hinna erinevuse käibemaksu puhul tegemist täiendava maksuga.

Kaebuses väidetakse, et Türgis vastu võetud meetmed võivad olla vastuolus tolliliidu lepingu artiklitega 5 ja 50, GATT 1994 artiklitega III:2 ja XI:1 ning WTO impordi litsentsimise protseduuride lepinguga.

4. Menetlus

Huvitatud isikud võivad esitada kirjalikku teavet konkreetsete kaebuses tõstatatud küsimuste kohta või täiendavat tõendusmaterjali.

Lisaks kuulab komisjon ära kõik huvitatud isikud, kes seda kirjalikult taotlevad, tingimusel et menetlustulemused mõjutavad kõnealuseid isikuid otseselt.

5. Tähtaeg

Mis tahes asjakohane teave ja taotlused asja arutamise kohta peavad jõudma komisjoni hiljemalt 45 päeva pärast käesoleva teate avaldamist ja tuleks saata kirjalikult järgmisel aadressil:

European Commission Directorate-General for Trade TRADE.F.2 – Trade Barrier Complaints CHAR 6/135 1049 Bruxelles/Brussels BELGIQUE/BELGIË E-post: trade-tbr@ec.europa.eu

(1) Euroopa Parlamendi ja nõukogu 6. oktoobri 2015. aasta määrus (EL) 2015/1843, millega kehtestatakse liidu meetmed ühise kaubanduspoliitika vallas, et tagada rahvusvahelistest kaubandusreeglitest, eeskätt Maailma Kaubandusorganisatsiooni egiidi all kehtestatud reeglitest tulenevate liidu õiguste kasutamine (ELT L 272, 16.10.2015, lk 1).